І вось якраз Дажынкі ў Тургенеўцы — тая жывая справа, з якой “Крывічы” вырашылі распачаць “новы сезон працы на карысць Беларускага Руху ў Прыбайкаллі”. Што ж, як і ў жыцці хлебаробаў, у дзейнасці суполак, сапраўды, ёсць сезоны, ёсць больш ці менш спрыяльны час для “засявання” нівы беларускай зярнятамі. З гэтых аналогій, пэўна ж, калісьці ўзнікла й назва газеты “Наша ніва”, у якой працавалі, нагадаем, Янка Купала й Якуб Колас (таксама хлебаробскі псеўданім...), з якой супрацоўнічаў Максім Багдановіч. І не заўсёды на “ніве Беларушчыны” спрыяльнае надвор’е, аднак — ці ж гэта нам у навіну? Ну а Дажынкі, ў Тургенеўцы — гэта важкі такі акцэнт у працы суполкі. Як хораша яны прайшлі — пераказваць не будзем: у інтэрнэце ёсць адметны рэпартаж Вольгі Ліпічанскай. Ёсць і цудоўны фотарэпартаж Алесі Стасевіч — яе здымкі мы выкарысталі ў гэтым тэксце. І ў мінулыя гады мы расказвалі, як творыцца сам абрад на ніве, што сімвалізуе. Здорава, дарэчы, што й пра розгалас у СМІ іркуцкія “крывічоўцы” — думаюць, клапоцяцца. Можна сказаць нават: граматна выбудоўваюць тактыку й стратэгію ў працы са сродкамі масавай інфармацыі. Малайцы!